**Aprob,**

**Raluca TURCAN**

**Ministrul Culturii**

**R e f e r a t d e a p r o b a r e**

**a modificării Ordinului Ministrului Culturii nr. 3453/04.11.2022 pentru aprobarea** **Schemei de ajutor *de minimis* pentru sectorul cultural independent, în vederea finanțării nerambursabile a sectorului cultural independent în perioada 2023-2024, cu modificările și completările ulterioare**

Pentru a veni în sprijinul operatorilor culturali a căror activitate a fost afectată de pandemia SARS-CoV-2, Ministerul Culturii a inițiat proiectul de schemă de ajutor *de minimis* dedicată sectorului cultural independent din România.

În vederea asigurării transparenței decizionale privind întreg procesul de pregătire a schemei de ajutor, în perioada 9 martie -19 martie 2022, Ministerul Culturii a lansat în consultare publică documentul ce vizează acordarea de sprijin financiar, sub formă de grant, entităților culturale înregistrate în România, a căror activitate a fost interzisă prin ordonanțe militare pe perioada stării de urgență sau îngrădite pe perioada stării de alertă.

Ulterior parcurgerii procesului de consultare publică, a fost inițiată procedura de aprobare prin memorandum a schemei de ajutor *de minimis* pentru sectorul cultural independent, potrivit prevederilor art. 7 alin. (1) din Ordonanța de Urgență nr. 77/2014 privind procedurile naționale în domeniul ajutorului de stat, precum şi pentru modificarea şi completarea Legii concurenței nr. 21/1996, astfel:

1. A fost obținut de la Ministerul Investițiilor și Proiectelor Europene punctul de vedere privind complementaritatea, potrivit art. 2 alin. (3) din *HG nr. 437/2015 pentru procedura de aprobare şi conţinutul memorandumului prevăzut la art. 7 alin. (1) din Ordonanţa de urgenţă a Guvernului nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996.*

2. Proiectul schemei de ajutor *de minimis* a parcurs etapa consultărilor prealabile prevăzută de articolul 8 din Ordonanța de Urgență nr. 77/2014 privind procedurile naționale în domeniul ajutorului de stat, precum şi pentru modificarea şi completarea Legii concurenței nr. 21/1996, precum și etapa consultării membrilor Consiliului interministerial pentru aplicarea politicii în domeniul ajutorului de stat (CIAS) cu privire la această schemă, conform prevederilor art. 7 din HG nr. 326/2017 și ale art. 7 din OUG nr.77/2014.

În urma parcurgerii acestei etape, s-a emis *Nota de finalizare întocmită ca urmare a desfășurării procedurii prevăzute la art. 7 al HG nr. 326/2017 privind consultarea CIAS nr. RG/10170/26.07.2022.*

3. În temeiul art. 7 alin. (7) și (8) din OUG nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, Consiliul Concurenței a avizat favorabil, cu avizul nr. RG/10901/03.08.2022, proiectul de ordin al ministrului culturii privind aprobarea schemei de ajutor *de minimis* pentru sectorul cultural independent.

4. Ulterior acestor etape, a fost înaintat Ministerului Finanțelor proiectul de memorandum cu tema *„Aprobarea Schemei de ajutor de minimis pentru sectorul cultural independent, în vederea finanţării nerambursabile a sectorului cultural independent în perioada 2022-2023”* (numărul de înregistrare de la Ministerul Finanțelor: M\_REG\_1027257-2022/11.08.2022), în vederea emiterii eventualelor observații.

Ministerul Finanțelor a avizat favorabil proiectul de memorandum, conform adresei de răspuns nr. 1027257/586.813/04.10.2022, cu observații, acestea fiind preluate în cadrul schemei de ajutor *de minimis*.

Baza legală a schemei de ajutor *de minimis*, reprezentată de Regulamentul (UE) nr. 1407/18 decembrie 2013 al Comisiei privind aplicarea art. 107 și 108 din Tratatul privind funcționarea Uniunii Europene - ajutoarele de minimis, cu modificările și completările ulterioare; Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii Concurenței nr. 21/1996, aprobată cu modificări și completări prin Legea nr. 20/2015, cu modificările și completările ulterioare; Ordonanța de urgență a Guvernului nr. 57/2019 privind Codul administrativ, cu modificările și completările ulterioare; Hotărârea Guvernului nr. 90/2010 privind organizarea și funcționarea Ministerului Culturii, cu modificările și completările ulterioare; Ordinul Ministrului Culturii nr. 2817/2020 pentru aprobarea Regulamentului de organizare și funcționare a Ministerului Culturii, modificat prin Ordinul Ministrului Culturii nr. 2910/11.05.2022; Avizul favorabil al Consiliului Concurenței nr. RG/10901/03.08.2022, a fost completată cu Memorandumul cu tema *„Aprobarea Schemei de ajutor de minimis pentru sectorul cultural independent, în vederea finanţării nerambursabile a sectorului cultural independent în perioada 2022-2023”*, aprobat în ședința Guvernului din data de 05 octombrie 2022.

5. În ședința Guvernului din data de 05 octombrie 2022 a fost aprobat Memorandumul cu tema: „*Aprobarea Schemei de ajutor de minimis pentru sectorul cultural independent, în vederea finanţării nerambursabile a sectorului cultural independent în perioada 2022-2023”*, conform adresei nr. 20 D/1115/C.Z./07.10.2022 a Secretariatului General al Guvernului.

Ulterior parcurgerii procedurii descrise mai sus, în baza Referatului de aprobare a modificării și completării Ordinului Ministrului Culturii nr. 3453/04.11.2022 pentru aprobarea Schemei de ajutor de minimis pentru sectorul cultural independent, în vederea finanțării nerambursabile a sectorului cultural independent în perioada 2022-2023, s-a aprobat, sub nr. 4228/Cabinet Ministru/27.06.2023, modificarea și completarea ordinului de mai sus.

Astfel, ulterior obținerii Avizului favorabil al Consiliului Concurenței nr. 8950/27.06.2023, s-a aprobat Ordinul Ministrului Culturii nr. 3130/2023 privind modificarea și completarea Ordinului Ministrului Culturii nr. 3453/04.11.2022 pentru aprobarea Schemei de ajutor de minimis pentru sectorul cultural independent, în vederea finanțării nerambursabile a sectorului cultural independent în perioada 2022-2023. Ordinul Ministrului Culturii nr. 3130/2023 s-a publicat în Monitorul Oficial al României Partea I nr. 587/28.06.2023.

În considerarea faptului că, potrivit *art. 11 alin. 1* din **Schema** **de ajutor *de minimis* pentru sectorul cultural independent, în vederea finanțării nerambursabile a sectorului cultural independent în perioada 2023-2024, aprobată prin Ordinul Ministrului Culturii nr. 3453/2022, cu modificările și completările ulterioare**, modalitatea și data de lansare a apelului, procedura de înscriere, verificare, contractare, plată și monitorizare, modelele de declarații se detaliază în ghidul/procedura de implementare a schemei, aprobată prin ordin al ministrului culturii,

6. Prin Referatul de aprobare a proiectului de Ordin al Ministrului Culturii pentru aprobarea Procedurii de implementare a Schemei de ajutor minimis prevăzută de Ordinului Ministrului Culturii nr. 3453/04.11.2022 pentru aprobarea Schemei de ajutor de minimis pentru sectorul cultural independent, în vederea finanțării nerambursabile a sectorului cultural independent în perioada 2023-2024, cu modificările și completările ulterioare, precum și a Anexelor acesteia. (Anexa nr. 1 – Anexa nr. 8), Ministrul Culturii a aprobat proiectul de ordin mai sus amintit sub nr. 4352/CM/30.06.2023.

7. În urma consultării publice a documentelor aferente Procedurii de implementare a Schemei de ajutor minimis prevăzută de Ordinul ministrului culturii nr. 3453/2022 pentru sectorul cultural independent, în vederea finanțării nerambursabile a sectorului cultural independent în perioada 2023-2024, ce vizează acordarea de sprijin financiar, sub formă de grant, entităților culturale înregistrate în România, a căror activitate a fost interzisă prin ordonanțe militare pe perioada stării de urgență sau îngrădite pe perioada stării de alertă, în vederea asigurării transparenței decizionale privind procesul de pregătire a schemei de ajutor, pentru a corela prevederile privind perioadele de acordare a ajutorului de minimis și perioadele de efectuare a plăților, și pentru evitarea necorelării cadrelor temporale la care se vor raporta beneficiarii pe parcursul implementării, s-a conturat necesitatea preluării, parțial sau integral, a unor observații, astfel emițându-se Ordinul Ministrului Culturii nr. 3522/30.10.2023 pentru modificarea Ordinul Ministrului Culturii nr. 3461/04.10.2023 pentru aprobarea Procedurii de implementare a Schemei de ajutor de minimis prevăzută de Ordinului Ministrului Culturii nr. 3453/04.11.2022 pentru aprobarea Schemei de ajutor de minimis pentru sectorul cultural independent, în vederea finanțării nerambursabile a sectorului cultural independent în perioada 2023-2024, cu modificările și completările ulterioare.

7.1. În funcție de modificările propuse în cadrul Schemei, **s-au modificat corespunzător și anumite articole din Procedura de implementare**.

7.2. Prin Referatul de aprobare a modificării Ordinului Ministrului Culturii nr. 3453/04.11.2022 pentru aprobarea Schemei de ajutor de minimis pentru sectorul cultural independent, în vederea finanțării nerambursabile a sectorului cultural independent în perioada 2023-2024, cu modificările și completările ulterioare, domnia voastră ați aprobat modificările propuse sub nr. 6456/03.10.2023.

7.3. Suplimentar față de modificările aprobate prin instrumentul de mai sus, în vederea evitării oricăror dubii de interpretare cu privire la entitățile eligibile prevăzute la art. 8 din Anexă, am supus aprobării domniei voastre modificarea articolului 8 alineatul 2 partea introductivă din Anexa, modificări aprobate prin Ordinul Ministrului Culturii nr. 3539/30.10.2023 privind modificarea Ministrului Culturii nr. 3453/04.11.2022 pentru aprobarea Schemei de ajutor *de minimis* pentru sectorul cultural independent, în vederea finanțării nerambursabile a sectorului cultural independent în perioada 2023-2024, cu modificările și completările ulterioare.

În considerarea aspectelor potrivit cărora:

* 1. Impactul modificărilor survenite în urma consultării publice a determinat **majorarea** cu 1.000 a **numărului de potențiali beneficiari**, astfel încât schema de ajutor *de minimis* să poată veni în sprijinul a aproximativ 6.000 de operatori culturali, valoarea grantului acordat nedepășind 200.000 euro/ entitate;
  2. În conformitate cu prevederile art. 11 alin. (1) din proiectul schemei de ajutor *de minimis,* **schema va fi operaționalizată ulterior aprobării, prin ordin al ministrului culturii, a ghidului/procedurii de implementare a schemei de ajutor *de minimis,* care detaliază modalitatea și data de lansare a apelului, procedura de înscriere, verificare, contractare, plată și monitorizare, modelele de declarații;**
  3. Definitivarea și adoptarea Schemei, procedurii și anexelor acestora a fost o activitate cronofagă, în considerarea faptului că personalul Ministerului Culturii implicat în procesul de elaborare și avizare a documentelor menționate, preocupat de identificarea formei finale optime a procedurii de implementare și a anexelor acesteia, coroborat cu necesitatea asigurării transparenței decizionale prin punerea în consultare publică a tuturor documentelor, precum și necesitatea obținerii unor avize din partea Consiliului Concurenței, astfel încât lansarea apelului de proiecte a avut loc abia la data de 01.11.2023,
  4. La data redactării prezentului referat, schema nu mai poate fi implementată conform estimărilor inițiale,

semnalăm necesitatea operării următoarelor modificări:

1. Art. 9 alin. (2) din *ANEXA la OMC nr. 3453/04.11. 2022, Schema de ajutor de minimis pentru sectorul cultural independent, în vederea finanțării nerambursabile a sectorului cultural independent în perioada 2023-2024,* cu modificările și completările ulterioare, se modifică și va avea următorul cuprins:

***”(2) Dacă valoarea însumată a cererilor de finanțare aprobate depășește valoarea bugetului aprobat al Schemei, plata către fiecare beneficiar se va face proporțional, prin aplicarea la valoarea grantului eligibil a procentului rezultat din raportarea bugetului schemei la valoarea totală a cererilor aprobate.***

|  |  |  |
| --- | --- | --- |
| ***Buget*** | ***2023 mii lei*** | ***2024 mii lei*** |
| ***Credite de angajament*** | ***140.000*** | ***0*** |
| ***Credite bugetare*** | ***0*** | ***140.000*** |

1. Art. 12 din *ANEXA la OMC nr. 3453/04.11. 2022, Schema de ajutor de minimis pentru sectorul cultural independent, în vederea finanțării nerambursabile a sectorului cultural independent în perioada 2023-2024,* cu modificările și completările ulterioare, se modifică și va avea următorul cuprins:

”*Art. 12. (1) Perioada de valabilitate a Schemei în care vor fi acordate ajutoare de minimis este de la data intrării în vigoare a Ordinului Ministrului Culturii de aprobare a prezentei Scheme până la data de 30 iunie 2024.*

*(2) Data până la care se vor efectua plățile ajutorului de minimis este cel târziu 31 decembrie 2024, în limita creditelor bugetare”*.

În considerarea celor mai sus expuse, vă rugăm, Doamna Ministru, să aprobați modificarea Ordinului Ministrului Culturii nr. 3453/04.11. 2022 privind Schema de ajutor *de minimis* pentru sectorul cultural independent, în vederea finanţării nerambursabile a sectorului cultural independent în perioada 2023-2024, precum și a Anexei acestuia.

Vă rugăm, de asemenea, să aprobați lansarea în consultare publică a documentului astfel modificat ce vizează acordarea de sprijin financiar, sub formă de grant, entităților culturale înregistrate în România, a căror activitate a fost interzisă prin ordonanțe militare pe perioada stării de urgență sau îngrădite pe perioada stării de alertă, în vederea asigurării transparenței decizionale privind procesul de pregătire a schemei de ajutor.